รับงานหนัก
ถูกกล่าวหาว่าใส่เกียร์ว่างมั่งล่ะ เป็นเด็กดื้อของรัฐบาลมั่งล่ะ คนออมสินเขาน้อยใจนะจะบอกให้
10 ก.ย. 2555

ถูกกล่าวหาว่าใส่เกียร์ว่างมั่งล่ะ เป็นเด็กดื้อของรัฐบาลมั่งล่ะ คนออมสินเขาน้อยใจนะจะบอกให้ 
ธัชพล กาญจนกูล รักษาการผู้อำนวยการธนาคารออมสิน แอบบ่นว่า ใครเล้ยจะรู้ว่าคนออมสินนั้นทุ่มเทเพื่อนโยบายรัฐบาลขนาดไหน ทุกวันนี้สงสารน้องพนักงานเหลือเกิน ที่สนองนโยบายพักหนี้ดีและปล่อยกู้ซอฟต์โลนช่วยน้ำท่วมจนแทบไม่มีเวลาพักผ่อน
วันจันทร์ศุกร์ พนักงานนั่งคีย์ข้อมูลซอฟต์โลนตั้งแต่ 8 โมงเช้ายันเที่ยงคืน เสาร์อาทิตย์ก็ต้องเดินเข้าไปหาลูกค้าเพื่อประชาสัมพันธ์โครงการพักหนี้ดี ทำเอาเป็นลมเป็นแล้งไปตามๆ กัน ที่หนักหน่อยมีอยู่รายหนึ่งที่เป็นลมหัวฟาดพื้น
ผลงานที่ออกมาก็ไม่ใช่อย่างที่เป็นข่าว พักหนี้ดีของออมสินก็รับนโยบายเต็มที่ ลดดอกเบี้ยลง 3% ให้ลูกหนี้ดีไม่เกิน 5 แสนบาทโดยอัตโนมัติ ทำให้ยอดเข้าโครงการเป็น 100% เงินกู้ซอฟต์โลนก็หมดเกลี้ยงด้วยความรวดเร็ว ไม่ยื้อวงเงินให้ชักช้า
สนองขนาดนี้ ความสามารถในการทำกำไรก็ไม่ลด ตรงข้ามยังพุ่งเอ๊าพุ่งเอา ล่าสุดเดือน ส.ค. ธนาคารมีกำไรสุทธิถึง 2,300 ล้านบาท เพิ่มขึ้นจากเดือน ก.ค. ที่มีกำไร 2,000 ล้านบาท ทำงานหนักขนาดนี้ยังมีชื่อ วรวิทย์ ชัยลิมปมนตรี จะกลับมาเป็นผู้อำนวยการออมสิน ให้น้อยใจอีกเนาะ